Bokkie met 3 pote ná jaar terug in haar trop | Netwerk24
Deur Hanti Otto 26 Januarie 2019 12:47
Die klein springbokkie wat kort ná haar geboorte ’n poot verloor het, is ná ’n jaar terug in die veld en deel van ’n springboktroppie op Leilani Basson-hulle se hoewe naby Deneysville in die Vrystaat.
Soms kom sy egter nog huis toe waar haar mense vir haar ’n skelm lekkerny gee of om sommer net saam met Sabria, Basson se vyfjarige dogtertjie, in die veld te stap.
Verwese en seer lê Bokkie-Beer, skaars ’n paar dae oud, nadat ’n sebra in Oktober 2017 haar poot afgeskop het.Foto: Verskaf
Bokkie-Beer was egter so klein en tingerig dat sy saam stad toe getrek en ’n Melville-meisie geword het.
Die vermorselde poot is geamputeer en elke paar uur was die bottel met die spesiale melkmengsel vir haar gereed.
Basson het geweet as haar ooilammetjie die trauma oorleef, sou sy eendag moet teruggaan veld toe.
“Maar sy het oorleef. Ons het later menings oor ’n moontlike prostese ingewin, maar dit sou nie in die veld werk nie.
Sabria Basson (toe 4) gee ’n bietjie liefde, terwyl ’n beseerde Bokkie-Beer met haar verbinde poot net kan hoop op oorlewing.Foto: Verskaf
Bokkie-Beer het egter geleer om ondanks die afpoot oor die weg te kom.
“Dit is ongelooflik hoe die tipiese wildedier-eienskappe deurgekom het. Sy het geleer om te balanseer en kan nou selfs pronk!” spog Basson.
Bokkie-Beer kort nadat die poot geamputeer moes word.Foto: Verskaf
Refuoe Stephen Makhalemele, wat op die hoewe vir Basson-hulle werk, moes help dat Bokkie-Beer oorleef.
Bokkie-Beer het nou saam met ander springbokke in die veld begin leef, maar soms kom sy nog vir ’n lekkerny of liefie na Sabria Basson.Foto: Verskaf
“Sy het oorleef in die veld,” sê Basson trots, maar effe hartseer soos ’n ma wie se laatlam uit die huis is.
Bokkie-Beer maak reg om te pronk terwyl sy saam met Sabria Basson in die veld speel.Foto: Verskaf
Die twee “sussies”, Sabria Basson (5) en Bokkie-Beer, speel saam in die veld ’n jaar nadat die springbokkie se poot geamputeer moes word.Foto: Verskaf
Bokkie-Beer wys hoe goed ’n driepoot-springbok deur die veld huppel Foto: Verskaf
Meer oor: Vrystaat | Deneysville | Omgewing